text: Tinako to lilengatan no hafay pisalisin no Pangcah, itini i codad no kawakawasa a sowal ira masowal o calowayay to serangawan a tamdaw i hekal tayra i kakarayan minanamay to no kawasan sapisalisin to sakafangcal no lingad a demak, maherek patiko to minokay, nano itiya misatapang to ira to ko sapisalisin a demak no tamdaw, No telangan ho a mihecaan, Kakomodan Sapatorok a kawas maepod itini. caho caho mafirang to riyar misatapang to mahengheng, Kakomodan Sapatorok a kaws tangsol to minokay talakakarayan, nika o wawa nira ci Sera ato ci Nakaw mikalic to dodang milaliw tayra i Cilangasan, saenger sato itira a paloma’, matenes to raramod sato a tatosa. Milalang ko kawas mararamod ko malekakaay, nika o awaay to ko fafana’en koni a demak, ira ko talaw nangra maketer no kawas, saka o manmaan mina’on cangra, orasaka ca saca pakakera to pades cangra. Iko to makera nangra ko hafay, ciwawa to lalima, safangcal sa malemed ko ’orip nangra. Harateng sato ci Sera ato ci Nakaw, hatini ko nika fangcal malemed ko ’orip, o painian to no kawas a madipot, ano halo piaray a mita’ong a demak mafokil, o mamaaketon to a molahad ko pinaloma sato, orasaka ocor hanto ci Tomay Masera,Tapang Masera tatosa fa’inayan a wawa, tayra i pito’asan a minanam. Mitoor to to sowal no kawas mafana’ to sakilisin a demak ato rarekoen, saheto sakitini no panayan a kawas ato no sakito’as a kawas ko mirekoan a demak.